DA Den Europæiske Unions Tidende C 378/16

Resumé af foreløbig udtalelse fra Den Europæiske Tilsynsførende for Databeskyttelse om revisionen af e-datadirektivet (2002/58/EF)

(Udtalelsen findes i sin helhed på engelsk, fransk og tysk på den tilsynsførendes websted www.edps.europa.eu)

(2016/C 378/09)

RESUMÉ

I denne udtalelse redegøres der for den tilsynsførendes holdning til de væsentlige spørgsmål vedrørende revisionen af direktiv 2002/58/EF om privatlivets fred og elektronisk kommunikation (e-datadirektivet) på grundlag af en anmodning fra Europa-Kommissionen.

Vi har brug for nye retlige rammer for e-databeskyttelse, men vi har brug for rammer, der er bedre, klarere og stærkere: Vi har brug for mere klarhed, men også en bedre håndhævelse. Vi har brug for dem for at sikre fortroligheden i vores kommunikation, en grundlæggende rettighed, der er sikret ved artikel 7 i Den Europæiske Unions charter om grundlæggende rettigheder. Vi har desuden ligeledes brug for bestemmelser til at supplere og, når det er nødvendigt, mere detaljeret præcisere beskyttelsesforanstaltningerne i henhold til den generelle databeskyttelsesforordning. Endvidere er det også nødvendigt, at vi opretholder det nuværende højere beskyttelsesniveau, hvor e-datadirektivet giver mere specifikke garantier end den generelle forordning om databeskyttelse. Definitionerne i den generelle forordning om databeskyttelse, dens territoriale anvendelsesområde, mekanismerne for samarbejde mellem håndhævende myndigheder og for konsekvens samt muligheden for at sikre fleksibilitet og give retningslinjer bør være tilgængelige for e-databeskyttelse.

Anvendelsesområdet for de nye retlige rammer skal udvides. Dette er for at tage hensyn til teknologiske og samfundsmæssige ændringer og for at sikre, at fysiske personer ydes samme grad af beskyttelse for alle funktionelt tilsvarende tjenester, uanset om de leveres eksempelvis af traditionelle teleselskaber, via internettelefonitjenester eller via beskedapplikationer (apps) på mobiltelefoner. Der er faktisk behov for at gå endnu længere og beskytte ikke kun »funktionelt tilsvarende« tjenester, men også tjenester, som giver nye kommunikationsmuligheder. De nye regler bør også utvetydigt fortsat dække kommunikation mellem maskiner i forbindelse med tingenes internet, uanset den anvendte type netværk eller kommunikationstjeneste. De nye regler bør også sikre, at brugernes fortrolighed under kommunikation bliver beskyttet på alle offentligt tilgængelige netværk, herunder Wi-Fi-tjenester i hoteller, caféer, butikker, lufthavne og netværk, som hospitaler tilbyder patienter, universiteter tilbyder studerende, og hotspots oprettet af offentlige forvaltninger.

Samtykke bør være reelt og give brugerne et frit valg som krævet i den generelle databeskyttelsesforordning. Der bør ikke længere være »cookie walls«. Ud over et sæt klare undtagelser (f.eks. førstepartsanalyser) bør ingen kommunikation være genstand for sporing og overvågning, uden at der frivilligt er givet samtykke, hvad enten der er tale om cookies, »elektronisk fingeraftryksudstyr« eller andre teknologiske værktøjer. Brugerne skal også have brugervenlige og effektive mekanismer, der kan tilbyde og tilbagekalde deres samtykke ved hjælp af browseren (eller andet software- eller operativsystem).

For bedre at beskytte fortroligheden i elektronisk kommunikation skal det nuværende krav om samtykke for trafik- og lokaliseringsdata ligeledes opretholdes og styrkes. Anvendelsesområdet for denne bestemmelse bør udvides til at omfatte alle og ikke blot traditionelle teleselskaber og internettjenesteudbydere.

De nye regler bør også klart tillade brugerne at bruge end-to-end-kryptering (uden »bagdøre«) for at beskytte deres elektroniske kommunikation. Dekryptering, omvendt konstruktion eller overvågning af kommunikation beskyttet ved kryptering bør forbydes.

Endelig bør de nye regler om e-databeskyttelse beskytte mod uanmodet kommunikation og bør ajourføres og styrkes og kræve modtagernes forudgående samtykke for alle typer af uanmodet elektronisk kommunikation, uafhængigt af midlerne.

I. INDLEDNING OG BAGGRUND

Denne foreløbige udtalelse (udtalelse) er udarbejdet på grundlag af en anmodning fra Europa-Kommissionen (Kommissionen) til Den Europæiske Tilsynsførende for Databeskyttelse (EDPS), som uafhængig tilsynsmyndighed og rådgivningsorgan, om at afgive udtalelse om revisionen af e-datadirektivet (1).

Høringen af EDPS blev gennemført parallelt med en offentlig høring, der blev afholdt af Kommissionen og var åben indtil den 5. juli 2016 (2). Kommissionen indhentede også udtalelse fra Artikel 29-Gruppen om Databeskyttelse (Artikel 29-Gruppen), som EDPS bidrog til som fuldgyldigt medlem af gruppen (3).

Denne udtalelse indeholder EDPS' foreløbige holdning til revisionen af e-datadirektivet og har fokus på de spørgsmål, hvor Kommissionen specifikt har anmodet om en udtalelse. Udtalelsen udgør også EDPS' bidrag til den offentlige høring og kan som sådan også behandle andre spørgsmål, som Kommissionen ikke specifikt har anmodet om i sin anmodning om en udtalelse. Vi kan også yde yderligere rådgivning i efterfølgende faser af lovgivningsproceduren.

Revisionen af e-datadirektivet er et af de centrale initiativer i strategien for et digitalt indre marked (4), som har til formål at styrke tilliden og sikkerheden i forbindelse med digitale tjenester i EU med fokus på at sikre et højt niveau af beskyttelse for borgere og lige konkurrencevilkår for alle markedsdeltagere i hele EU.

Revisionen søger at modernisere og ajourføre e-datadirektivet som led i den bredere indsats for at tilvejebringe sammenhængende og harmoniserede retlige rammer for databeskyttelse i Europa. E-datadirektivet specificerer og supplerer direktiv 95/46/EF (5), som vil blive erstattet af den nyligt vedtagne generelle databeskyttelsesforordning (6). E-datadirektivet indeholder specifikke regler, hvis hovedformål er at sikre fortroligheden og sikkerheden i forbindelse med elektronisk kommunikation. Det beskytter også de legitime interesser hos abonnenter, der er juridiske personer.

XI. KONKLUSIONER

Betydningen af fortroligheden i kommunikationen som fastsat i chartrets artikel 7 er stigende med den større rolle, som elektronisk kommunikation spiller i vores samfund og økonomi. De sikkerhedsforanstaltninger, der er redegjort for i denne udtalelse, vil spille en afgørende rolle med hensyn til at sikre en vellykket gennemførelse af Kommissionens langsigtede strategiske mål, der fremgår af dens strategi for et digitalt indre marked.

Udfærdiget i Bruxelles, den 22. juli 2016. Giovanni BUTTARELLI Den Europæiske Tilsynsførende for Databeskyttelse

(1) Ref. Ares(2016)2310042 — 18.5.2016.

(2) Se https://ec.europa.eu/digital-single-market/en/news/public-consultation-evaluation-and-review-eprivacy-directive Spørgeskemaet findes på: https://ec.europa.eu/eusurvey/runner/EPRIVACYReview2016

(3) Artikel 29-gruppen, »Opinion 3/2016 on the evaluation and review of the ePrivacy Directive (2002/58/EC) (WP240)«, vedtaget den 19. juli 2016.

(4) En strategi for et digitalt marked i EU, meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget, 6. maj 2015 (COM(2015) 192), findes på: http://eur-lex.europa.eu/legal-content/DA/TXT/PDF/?uri=CELEX:52015DC0192&from=DA

(5) Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (EFT L 281 af 23.11.1995, s. 31).

(6) Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel databeskyttelsesforordning) (EUT L 119 af 4.5.2016, s. 1).